না, ব্যবসা যেমনই চলুক কোনও কর দিতে হবে না বাবা রামদেবের সংস্থা পতঞ্জলিকে। এই মুহূর্তে পাঁচশোর বেশি সামগ্রী প্রস্তুত করে পতঞ্জলি। বিভিন্ন হিসেব ইতিমধ্যেই বলেছে যে ব্যবসা ভালই চলছে। নোট বাতিলের জেরে এফএমসিডি প্রোডাক্টের ব্যবসা করে এমন সব কোম্পানিকেই অনেকটা ক্ষতির মুখ দেখতে হয়েছে। কিন্তু ব্যবসায় তেমন কোনও আঘাত লাগেনি পতঞ্জলি আয়ুর্বেদিক লিমিটেডের। বাবা রামদেব সম্প্রতি একটি সাক্ষাৎকারে জানিয়েছেন আগামী মার্চ মাসের মধ্যে ১০ হাজার কোটি টাকার ব্যবসা করবে তাঁর পতঞ্জলি।
এমন পরিস্থিতিতে বাবা রামদেবের ‘পতঞ্জলি যোগপীঠ’ করমুক্ত সংগঠন। সম্প্রতি ‘ইনকাম ট্যাক্স অ্যাপিলেট ট্রাইবুনাল’ (আইটিএটি) পতঞ্জলি যোগপীঠের দাবি মেনে নিয়েছে। কারণ, বাবা রামদেবের এই সংস্থা আদৌ ব্যবসা করে না। এটি একটি স্বেচ্ছাসেবী সংস্থা। জনসেবামূলক ট্রাস্ট। এই সংস্থার সঙ্গে ‘যোগ’ শব্দটি যুক্ত রয়েছে। আইটিএটি জানিয়েছে, যোগ চিকিৎসা পরিষেবা দেয়, শিক্ষার বিস্তার ঘটায়। আর আয়কর আইনের ১১ ও ১২ ধারা অনুসারে এই দুই পরিষেবার সঙ্গে যুক্ত সংস্থা কর ছাড় পেতে পারে। 
 
আরও পড়ুন... 
সাবান-তেলের পরে এবার পতঞ্জলি রিয়্যালিটি শো! বিচারকের আসনে রামদেব? 
মেয়েদের জন্য এক্সক্লুসিভ ‘স্বদেশি’ জিনস আনছে পতঞ্জলি, কেমন দেখতে হবে?
২০০৮-০৯ সালে পতঞ্জলি যোগপীঠের আয় নিয়ে ট্রাইবুনাল বিচার প্রক্রিয়া চালালেও, আইটিএটি রায় দিয়েছে নয়া সংশোধনী অনুসারেই। ২০১৬ সালের ১ এপ্রিল আয়কর আইনে যে সংশোধনী আনা হয়, তাতে যোগাসনকে ‘সেবামূলক উদ্দেশ্য’-র মধ্যে ঢুকিয়ে দেওয়া হয়। ট্রাইবুনালের নির্দেশে অবশ্য পতঞ্জলি যোগপীঠের মোট আয় নিয়ে কোনও তথ্য দেওয়া হয়নি।
পতঞ্জলি যোগপীঠ তাদের ‘বাণপ্রস্থ আশ্রম প্রকল্প’-এর জন্য ৪৩.৯৮ কোটি টাকা অনুদান পেয়েছিল ওই সময়ে। তার মধ্যে ৬৫ লাখ টাকা বাজার মূল্যের জমিও ছিল। ওই অনুদানও করযোগ্য নয় বলে জানিয়ে দিয়েছে ট্রাইবুনাল। যারা আবাসিক হিসেবে যোগাভ্যাসে শিক্ষিত হতে চান, তাঁদের জন্যই ওই আশ্রম বলে জানিয়েছে ট্রাইবুনাল।
ট্রাস্টের আয়ের সঙ্গে যুক্ত আরও বেশ কয়েকটি বিষয় ট্রাইবুনালের নজরে আনে আয়কর দফতর। ‘বৈদিক সম্প্রচার’ থেকে উপার্জিত ৯৬ লক্ষ টাকা নিয়েও প্রশ্ন ওঠে। এর সঙ্গে অন্যতম ট্রাস্টি ও রামদেব-ঘনিষ্ঠ আচার্য বালকৃষ্ণ-র যথেষ্ট স্বার্থ জড়িয়ে রয়েছে বলেও দাবি করে আয়কর দফতর। কিন্তু বিষয়টি আলোচনা থেকে সম্পূর্ণ বাদ দিয়ে দিয়েছে ট্রাইবুনাল। আয়কর কর্তৃপক্ষ বিষয়টা বুঝতে পারেনি বলে মন্তব্য করেছে আইটিএটি-এর দিল্লি শাখা।